*Кушымта 1*

**Республикакүләм «Мин татарча сөйләшәм»   
акциясенең Мәктәпләр бәйгесенең Нигезләмәсе**

26 апрельдә, бөек татар шагыйре Габдулла Тукайны искә алу көнендә, Бөтендөнья татар яшьләре форумы Татарстан Республикасы Мәгариф һәм фән Министрлыгы, Казан шәһәре Башкарма комитеты белән берлектә «Мин татарча сөйләшәм» республикакүләм акциясен үткәрә. Әлеге акция кысаларында Татарстан Республикасы мәктәпләре арасында татар телен һәм мәдәниятен саклауга һәм үстерүгә юнәлтелгән бәйге үткәрелә. Бәйгедә җиңгән 20 такым алга таба «Qazan Quest» уенына чакырыла.  
 «Qazan Quest» - 2023 елның 23 апрелендә Бөтендөнья татар яшьләре форумы Татарстан Республикасы Рәисе каршындагы татар телен һәм Татарстан Республикасында яшәүче халыклар вәкилләренең туган телләрен саклау, үстерү мәсьәләләре комиссиясе, Бөтендөнья татар конгрессы, Казан шәһәре Башкарма комитетының Мәгариф идарәсе ярдәмендә үткәрелә торган татар телендә квест-уен.

**Катнашучылар**

Конкурста гомуми белем бирү оешмаларының **7-11 сыйныф** укучылары катнаша ала. Мәктәптән бер команда чакырыла: 7 укучы һәм 1 куратор. Татар телендә камил сөйләшкән укучыларга биремнәрне башкару җиңелрәк булачак. Кураторның бурычлары: такымның эшен күзәтеп тору, координацияләү, аларны хәбәрләп тору, **әмма** уенга катышмау, ягъни эшләрнең, җавапларның нәтиҗәләренә йогынты ясамау сорала.

**Биремнәр**

Бәйгедә катнашу өчен <https://forms.gle/dfbpVZr3tSy4556i8> сылтамасы аша кереп, **9 нчы апрельгә** кадәр заявканы тутырырга һәм эшләнгән биремнәрен беркетеп җибәрергә кирәк.

**1 нче бирем**. *Татар телендә яңа сүзләр уйлап табу.* Актуаль лексиконда булган алынма сүзләрне һәм яшьләр кулланган сүзләрне (слэнг) татар телендә бирергә. Сүзләрне сүз ясагыч кушымча өстәп, өлешчә тәрҗемә ясап булдыра аласыз. Мисал өчен, кринж, рофл, краш, челлендж, душнила кебек сүзләрне, яки актуаль лексика һ.б. Иң билгеле неологизмнар - санак, сансанак, төймәсар, сәхифә һ.б.

Җавапларны бер документка җыегыз һәм гариза тутырганда беркетегез. Формат: сүз - яңа сүз - комментарий. Критерийлар: күбрәк сүз уйлап табу, сүзләрнең еш кулланылышта булуы, адекват рәвештә татар теленә күчерү, такымның креатив булуы, чыннан да, яңа сүзләр булдыра алу.

*Файдалы мәгълүматлар.*Татар телендә килеп чыгышы ягыннан неологизмнар лексик һәм семантик төрләргә бүленә. Лексик неологизмнар телнең сүз ясагыч чаралары ярдәмендә барлыкка килә: кушымчалар ялгау (омончы, хәбәрдарлык), нигезләрне кушу (кул+чатыр — зонтик, ил+башы — дәүләт башлыгы), аббревиацияләр (Татар иҗтимагый үзәге — ТИҮ) һ.б. Мондый неологизмнарга башка телләрдән алынмаларны да кертеп карыйлар: брокер, саммит, хакер һ.б. Семантик неологизмнар иске сүзләргә яңа мәгънә өстәлеп ясала (юллама, бергәлек).

**2 нче бирем.** *Дәүләт оешмаларын һәм хосусый оешмаларны икетеллелеккә тикшерү.* Оешмалар элмә такталарын кайвакыт хаталы рәвештә тәрҗемә итәләр, яки, гомумән, татар телендә мәгълүматны язып чыгармыйлар. Сезнең максат - шундый элмә такталарны (оешманың исеме, эш графигы, төрле кадыйдәләр һәм элмә такталар) табарга һәм тикшерергә. Аерым баллар өчен өстәмә бирем каралган. Ул да булса, дәүләт оешмаларының рәсми сайтларын тикшерү: татар телле сайт варианты бармы?

Җавапны презентация форматында эшләгез: һәр слайдта хаталы элмә такта белән фото + оешманың исеме һәм адресы булырга тиеш. Фото янында хатаны дөресләп җибәрегез. Татарча вариант, гомумән, булмаса, төзәтү кирәк түгел. Өстәмә биремнең җавапларын шулай әлеге презентациянең ахырында күрсәтегез: скрин + оешманың исеме + сайтның адресы. Презентацияне шулай ук гариза тутырганда махсус урынга беркетегез.

Критерийлар: күбрәк материал җыю, аңлаешлы булу, барлык такымның катнашуы, актив булу, хаталарны дөрес төзәтү, татар телендә язылмаган элмә такталарны табу.

**3 нче бирем**. *Татар мифологиясеннән һәм фольклорыннан бер яки берничә образны алып, такым (команда) белән вертикаль клип төшерү.* Мифологик образ хәзерге вакыт реалияләрендә ничек яшәр иде? Ул җәмгыятькә ничек файдалы булыр иде? Аның сыйфатлары уңайлы яктан ничек ачылыр иде? Шуның турында кыска вертикаль видео төшерегез (дәвамлылыгы - 1 минутка кадәр). Әлеге видеолипны ВК сәхифәсенә урнаштырып, безгә сылтаманы җибәрегез. Сылтама гариза тутырганда беркетелә.

Критерийлар: барлык такымның катнашуы, татар телендә камил сөйләшү, образның үзенчәлеген җиткерү, видеоязманың кызыклы, хәтта көлкеле, креатив, иҗади, информатив, продуктив һәм аңлаешлы булуы, оригиналь һәм киң фикер йөртә белү, костюмнар һәм атрибутлар куллану. Видеоязманың җитәрлек сыйфатта булуы сорала (съемка, тавыш).

Җавапларның килеп җитүенә шик туса, кабат электрон почтага җибәрә аласыз: [tatdozor@gmail.com](mailto:tatdozor@gmail.com). Тема – «Qazan Quest». Мәктәп исемен язып җибәрү мәҗбүри.

**«Qazan Quest»**

Мәктәпләр бәйгесендә җиңгән 20 такым алга таба «Qazan Quest» уенына чакырыла. «Qazan Quest» уены **23 апрель** көнне Казан урамнарында узачак. Очрашу урыны - Бауман сәгате.

Уен квест форматында эшләнгән: такымнар биремнәрне үтәп нокталар буенча йөриячәк. Нокталар саны такымнар санына туры киләчәк. Уен барышында такымнар оешмаларны икетеллеккә дә тикшерәчәк.

Уенның тәртибе, концепциясе һәм темасы бәйгене узган такымнарга җиткереләчәк. Кураторлар белән чат төзелә һәм барлык мәгълъмат шунда урнаштырыла.

**Нәтиҗә чыгару**

**Гариза** һәм **җаваплары** **9 апрельгә** кадәр кабул ителә. Гариза тутыру мәҗбүри.

Оештыручылар җавапларны тикшергәннән соң, «Qazan Quest» уенына узган такымнар белән чат төзиләр. 12 апрельгә кадәр кураторларга хәбәр биреләчәк.

**Мәктәпләр бәйгесендә катнашкан һәр мәктәпкә катнашучы дипломы бирелә.**

Оештыручылар: Бөтендөнья татар яшьләре форумы, Казан шәһәренең Башкарма комитеты, Татарстан Республикасы Рәисе каршындагы татар телен һәм Татарстан Республикасында яшәүче халыклар вәкилләренең туган телләрен саклау, үстерү мәсьәләләре комиссиясе.

Барлык сораулар буенча: **[tatdozor@gmail.com](mailto:tatdozor@gmail.com),**  +79872078165 (Эльмира), +79393396442 (Ләйсән).

Без Вконтакте челтәрендә: [**https://vk.com/qazanquest**](https://vk.com/qazanquest)

Безнең Telegram-канал: [**https://t.me/qazanquiz**](https://t.me/qazanquiz)